Tööandjate Keskliidu hinnangul tähendaks kergekäeline loobumine eurost ettevõtjate ootuste petmist, kuna liitumise nimel on tööandjad leppinud paljude konkurentsivõime seisukohast kahjulike otsustega: nt käibemaksu erandite kaotamise ning käibemaksu määra tõstmisega 20%-ni. Ettevõtjad on nendega  nõustumisel lähtunud ootusest, et eurotsooniga liitumine aitab stabiliseerida ettevõtluskeskkonda ning taastab majanduskasvu. Kokkuvõttes tuleb eurotsooniga liitumist pidada riiklikul tasandil sama oluliseks eesmärgiks nagu seda oli liitumine Euroopa Liiduga. Lisaks majanduslikele mõjudele avaldab liitumine rahaliiduga ka selget mõju julgeolekupositsiooni paranemisele.